প্যারিসের নাশকতায় বেলজিয়াম-যোগ। হামলার ৪৮ ঘণ্টার মাথায় সম্ভাব্য প্রধান চক্রীকে চিহ্নিত করেছেন তদন্তকারীরা। ফরাসি প্রশাসন সূত্রের খবর, ২৭ বছর বয়সী সন্দেহভাজন আবদেলহামিদ আবাউদ বেলজিয়ামের নাগরিক। বাড়ি ব্রাসেল্‌সের শহরতলি মোলেনবিকে। এখন অবশ্য সিরিয়ায় ইসলামিক স্টেটের (আইএস) ঘাঁটিই তার ঠিকানা। হামলায় বেলজিয়াম-যোগের সম্ভাবনার কথা গতকালই বলেছিলেন ফ্রান্সের প্রধানমন্ত্রী মানুয়েল ভাল্‌স।
আজ ফ্রান্সের পার্লামেন্টে প্রেসিডেন্ট ফ্রাঁসোয়া অলাঁদ জানিয়েছেন, হামলার পরিকল্পনা করা হয়েছিল সিরিয়ায় বসে। বেলজিয়াম থেকে চালানো হয় ‘অপারেশন’। ফ্রান্সের মাটি থেকেও সাহায্য মিলেছে জঙ্গিদের। সেই সঙ্গেই অলাঁদ জানিয়েছেন, যদি কোনও জঙ্গির দ্বৈত নাগরিকত্বের প্রমাণ পাওয়া যায়, তাহলে তার ফ্রান্সের নাগরিকত্ব কেড়ে নেওয়া হবে।       
গত কয়েকঘণ্টায় নাশকতায় যুক্ত কয়েকজনকে চিহ্নিত করেছেন গোয়েন্দারা। খোঁজ পেয়েছেন বেলজিয়ামের ‘তিন ভাই’য়ের। এদের মধ্যে একজন বুলভার ভোলতেয়ারের আত্মঘাতী হামলায় নিহত ৩১ বছরের ইব্রাহিম আবদেসলাম। গায়ের চামড়ার নমুনা থেকে তাকে চিহ্নিত করা হয়। পাশাপাশি, বাতাক্লঁয়ের বাইরে পাওয়া দাবিহীন গাড়ির সূত্র ধরে গতকালই ইব্রাহিমের এক ভাই মহম্মদ আবদেসলামকে বেলজিয়ামে আটক করা হয়েছিল। প্রাথমিক জিজ্ঞাসাবাদের পর আজ তাকে ছেড়ে দেওয়া হয়েছে। কিন্তু তাদের আরেক ভাই সালাহ্ আবদেসলামকেই এখন হন্যে হয়ে খুঁজছে তদন্তকারী দল। গোয়েন্দারা মনে করছেন, সালাহ্ ধরা পড়লে হামলার পরিকল্পনার বিষয়ে অনেককিছু জানা যাবে। 
প্রশাসনিক সূত্রের খবর, হামলার দিন বেলজিয়াম সীমান্তে পুলিশের জিজ্ঞাসাবাদের মুখে পড়ার পরেও ছাড়া পেয়ে গিয়েছিল সালাহ্। পরে জানা যায়, বাতাক্লঁয়ের বাইরে পাওয়া দাবিহীন গাড়িটি সে-ই ভাড়া করেছিল। প্যারিসের হামলার সঙ্গে সে জড়িত থাকতে পারে এটা জানার পরে তার ছবি প্রকাশ করে পুলিশ। আজ হঠাৎই সালাহ্ বেলজিয়ামের পুলিশের হাতে ধরা পড়েছে বলে বিভ্রান্তিমূলক খবর ছড়িয়েছিল। পরে অবশ্য প্রশাসনের পক্ষ থেকেই জানানো হয়েছে, ওই খবর ঠিক নয়। প্যারিস থেকে বেলজিয়াম যাওয়ার পথে রাস্তায় গাড়ি থামিয়ে জিজ্ঞাসাবাদের পরেও সালাহ্‌ এবং তার তিন সঙ্গীকে ছেড়ে দেওয়ার জন্য এখন পুলিশ হাত কামড়াচ্ছে। 
তবে আবদেসলাম ভাইদের মা আজ সংবাদমাধ্যমের কাছে দাবি করেছেন যে, তাঁর ছেলে ইব্রাহিম মানুষ মারার জন্য বিস্ফোরণ ঘটায়নি। মানসিক চাপ থেকেই আত্মঘাতী হয়ে থাকতে পারে সে। অবশ্য ইব্রাহিম অতীতে সিরিয়ায় গিয়েছিল বলে স্বীকার করে নিয়েছেন তার পরিবারের সদস্যেরা। সেখানে তার ‘কিছুটা মগজধোলাই’ হয়ে থাকতে পারে বলে তাঁরা মনে করছেন। 
চামড়া, আঙুলের ছাপ এবং পাসপোর্ট পরীক্ষা করে গতকাল আরও কয়েকজন হামলাকারীকে চিহ্নিত করা হয়েছে। বাতাক্লঁয়ে নিহত এক হামলাকারী, ২৮ বছরের সামি আমিমৌরের জঙ্গি-অতীত ছিল বলেই জানিয়েছে ফরাসি প্রশাসন। তিন বছর আগে ইয়েমেনে ব্যর্থ এক হামলায় অভিযুক্ত ছিল প্যারিসের বাসিন্দা আমিমৌর। কিন্তু ২০১৩ সালে নিরাপত্তাবলয়কে ফাঁকি দিয়ে সিরিয়ায় পালিয়ে যায় সে। তার পরিবারের তিনজনকে হেফাজতে নিয়েছে পুলিশ। এছাড়াও স্তাদ দে ফ্রঁসে স্টেডিয়ামে আত্মঘাতী বিস্ফোরণ ঘটানো জনৈক বিলাল হাদফিকে (২০) চিহ্নিত করা গিয়েছে। এর আগে ওমর ইসমাইল মোস্তাফাই এবং আহমেদ আল মুহামেদ নামে দুই আত্মঘাতী জঙ্গিকে চিহ্নিত করা হয়েছিল। 
গতকাল সারারাত ফ্রান্স এবং বেলজিয়াম জুড়ে তল্লাশি চালায় সংশ্লিষ্ট দেশগুলির তদন্তকারী দল। ফ্রান্সে দেড়শোরও বেশি জায়গায় তল্লাশি চালিয়ে প্রচুর অস্ত্রশস্ত্র উদ্ধার করা হয়েছে। উদ্ধার হয়েছে একটি রকেট লঞ্চার, একটি কালাশনিকভ, বুলেটপ্রুফ জ্যাকেট এবং বেশ কয়েকটি সাধারণ বন্দুক। অন্তত ২৩ জনকে গ্রেফতার করা হয়েছে। বেলজিয়াম সীমান্তে গ্রেফতার করা হয়েছে নেদারল্যান্ডসের এক নাগরিককে। প্রায় ১০০ জনকে গৃহবন্দি করা হয়েছে বলে খবর। তুরস্কে গত সপ্তাহে একজনকে গ্রেফতার করা হয়েছিল। তার সঙ্গে প্যারিস হামলার যোগ রয়েছে কি না, তা খতিয়ে দেখা হচ্ছে। গতকাল ইরাকের পক্ষ থেকে দাবি করা হয়েছিল যে, ফ্রান্স এবং ব্রিটেনকে সম্ভাব্য জঙ্গি হামলার কথা জানিয়েছিল তারা। আজ তুরস্কও একই দাবি করেছে।   
নয়াদিল্লিতে ফ্রান্সের রাষ্ট্রদূত ফ্রাঁসোয়া রিশিয়েরও হামলায় বেলজিয়াম-যোগের ব্যাপারে মুখ খুলেছেন। আজ সংবাদমাধ্যমকে তিনি বলেন, ‘‘প্যারিসের হামলার সঙ্গে জড়িত অনেকেরই আস্তানা বেলজিয়ামে। হামলার পরে একজন সেখানে পালিয়েও গিয়েছে।’’ ভবিষ্যতে ইউরোপের মাটিতে আইএস আরও নাশকতা চালাতে পারে বলে আশঙ্কা প্রকাশ করেছেন তিনি। তবে সন্ত্রাসবাদীদের সম্পর্কে ফ্রান্সের কঠোর নীতি বদলাবে না বলেও তিনি জানান। রিশিয়ের জানিয়েছেন যে, পরমাণু অস্ত্র বহনকারী যুদ্ধবিমান-সহ যুদ্ধজাহাজ ‘শার্ল দ্য গল’ শীঘ্রই উপসাগরীয় অঞ্চলের উদ্দেশে রওনা হচ্ছে। এরই মধ্যে আমেরিকার গুপ্তচর সংস্থা সিআইএ’র ডিরেক্টর জন ব্রেনান সতর্ক করে জানিয়েছেন, প্যারিসের হামলাই শেষ নয়। ইউরোপে আরও হামলা হতে পারে।